procesaur/Wiki.mk huggingface dataset:
2 Unlimited

2 Unlimited (''Ту Анлимитед'') — холандско денс дуо формирано во 1991 година. Проектот е замислен од страна на белгиските продуценти Жан-Пол Де Костер и Фил Вилде, кои биле и главните творци на поголемиот дел од музичките подлоги за песните. Холандскиот рапер Реј Слајнгаард и пејачката Анита Дот биле задолжени за вокалите, појавувањето на настапите во живо, како и за пишувањето на текстовите на песните. Всушност Реј и Анита се она што сите го знаат како „2 Unlimited“.
Нивниот прв сингл „Get Ready For This“ (''Подготви Се За Ова'') бил издаден во 1991 година и како бура ги преплавил европските топ листи. Сепак 2 Unlimited најдобро се познати по песната „No Limits“ (''Без Граници''), песна која во годината 1993 станува број еден хит ширум целиот свет, притоа достигнувајќи го врвот во 35 земји.
1 Албуми
* 1992 - Get Ready!
* 1993 - No Limits
* 1994 - Real Things
* 1995 - Hits Unlimited
Омикоши

Омикоши (јапонски: お神輿) е вид на сосем мал шинто храм кој може прилично лесно да биде пренесен на други локации. Секој шинто храм комплекс се состој од повеќе порти кои водат кон помали храмови, најмал од кои е омикошито. Типични форми на омикоши се правоаголник, шестаголник или осумаголник.
За време на шинто празници се вади омикошито надвор од храм комплексот. Верниците го носат на рамења преку два стапови при кои е заврзено. Целта е да Му се прикажи околината на богот кој го содржи омикошито и обратно. Ваквите шинто празници привлекуваат многу верници и во некои случаи може да бидат мошне опасни за набљудувачите.
Постој малку поголем вид шинто храм со тркала со слична употреба како и омикошито наречено ''данџири''.
Размер TT

TT, (од англ. ''Table Top'' = „столна“) е размер во сооднос од 1:120 која припаѓа по големина помеѓу размерот N и размерот HO.
1 Историја
Иновацијата е на инженерот Хал Џојс од Индијана, САД во 1946 година, и со неговата фирма ХП Производ (англиски:''HP Products'') во 1950 година пуштено е во промет повеќе од 20 различни модели за хобисти на TT.
Моделите на TT во САД не бил особено прифатен но затоа во повоена Европа поради помалите просторни можности, прилично распространет. TT бил најмал размер сѐ до 1960 кога фирмата (англиски: ''Arnold Rapido'') на пазарот го претставува размерот N (1:160)
2 Варијанти
Размерот TT има повеќе потесни линии како претставници на теснолинејски железнички линии како одговор на линијата во нормалниот размер TT.
Варијации на размерот TT
Размер
Колосек
Прототип
Забелешка
TT
12 мм
нормален
1435 мм, покривајќи ги и ширините од 1250 - 1700 мм колосек
TTm
9 мм
.
850 - 1250 мм колосек
TTe
6,5 мм
.
650 - 850 мм колосек
TTf
4,5 мм
.
400 - 650 мм колосек, во Република Македонија поради постоењето на теснолинејка од 600 мм.
3 Надворешни врски во дискусиони групи
* Дискусиона група
* Дискусиона група
* Дискусиона група
4 Поврзано
* Железничко моделарство
* Железница
* Пруга
Европска обединета левица - Нордиска зелена левица

Европската обединета левица - Нордиска зелена левица (ЕОЛ-НЗЛ) е политичка група во Европскиот Парламент составена од социјалистичките и комунистичките партии. Од 2005 година има 41 пратеник.
Составена е од две подгрупи, Европската обединета левица (која е составена од јадро на партии кои се членки на Партијата на европската левица и од останати неповрзани левичарски партии) и од Нордиската зелената левица која е составена од партиите припаднички на Сојузот на нордиската зелената левица од Шведска и Финска.
1 Историја
Корените на ЕОЛ-НЗЛ се од 1989 година, кога Италијанската комунистичка партија, Шпанската обединета левица, Социјалистичката народна партија од Данска и Синаспизмос од Грција основаа група наречена Европска обединета левица. Италијанската партија, по промената на партиската идеологија од еврокомунизам во социјалдемократија, ја напушти групата и се приклучи кон Партијата на европските социјалисти.
Кратко време потоа, групата се проширува со други партии и се формира како политичка група на почетокот на четвртиот мандат на Европскиот Парламент во 1994 година под името Конфедерална група на Обединетата европска левица. Во тоа време групата ја сочинуваат: Шпанската обединета левица, Француската комунистичка партија, Партијата на обновените комунисти од Италија, Португалската комунистичка партија, Комунистичката партија на Грција и Синаспизмос.
2 Партии членки
Во моментот партии членки на ЕОЛ-НЗЛ се:
* Прогресивна партија на работниот народ (Кипар)
* Комунистичка партија на Чешка и Моравија (Чешка)
* Левичарски сојуз (Финска)
* Француска комунистичка партија (Франција)
* Левичарска партија (Германија)
* Синаспизмос (Грција)
* Комунистичка партија на Грција (Грција)
* Шин Фејн (Ирска и Британија)
* Партија на обновените комунисти (Италија)
* Партија на италијанските комунисти (Италија)
* Социјалистичка партија (Холандија)
* Португалска комунистичка партија (Португалија)
* Комунистичка партија на Словачка (Словачка)
* Обединета левица (Шпанија)
* Левичарска партија (Шведска)
Асоцијативни партии се:
* Левичарски блок (Португалија)
* Левица (Луксембург)
* Партија на социјалистичкиот сојуз (Романија)
* Народно движење против ЕУ (Данска)
Асоцијативни партии членки на ЕОЛ-НЗЛ се и две партии од земји кои не се членки на ЕУ. Тоа се:
* Социјалистичка левичарска партија (Норвешка)
* Швајцарска партија на трудот (Швајцарија)
Антефикс

Антефикс (''Ante-fixae'') (од лат. ''antefigere'', претходно прицрвстување), се вертикален блок на завршеткот на (контра)покривката на ќерамидите на покрив на грчки храм; го заземаат местото на киматиумот и обликуваат гребенести украси по рабовите на храмот. Актефиксите богато се резбаат со антемионска орнаментација.
1 Наводи
*
Ел-Фатиха

„Ел-Фатиха“ (|سورة الفاتحة, ''Отворање'') — првото поглавје на светата книга Куран. Содржи седум стиха како молитва за Божјето поведување по вистинскиот пат и нагласување на господарството и милоста Божја. Ова поглавје игра посебна улога во традиционалните дневни молитви, со тоа што се рецитира на почетокот на секоја единица молитва (реќат).
1 Толкување и значење на сурата Ел-Фатиха
Муслиманите веруваат дека Куранот е Божје откровение/објава, на арапски јазик. Преводите на било кој друг јазик се сметаат само за површни „толкувања“ на значењето, а не веродостојни верзии на Куранот. Затоа се користат за лични/духовни потреби на оние кои не знаат арапски. Еве ваков превод на македонски (со латинична транслитерација на арапскиот оригинал).
Отворање
1:1 Во името на Алах, Милостивиот, Сомилосен!
:''Bismillāhir rahmānir rahīm''
1:2 Благодарноста Му припаѓа на Алах, Господарот на Световите,
:''Al hamdu lillāhi rabbil 'ālamīn''
1:3 Милостивиот, Сомилосен,
:''Ar rahmānir rahīm''
1:4 Владетелот на Судниот Ден!
:''Māliki yawmid dīn''
1:5 Ние само Тебе Те обожуваме и само од Тебе помош бараме!
:''Iyyāka na'budu wa iyyāka nasta'īn''
1:6 Упати нѐ на патот вистински,
:''Ihdinās sirāt al mustaqīm''
1:7 на патот на оние врз кои ја разлеа Твојата благодат, а не на патот на оние кои гневот Твој го предизвикаа и не на патот на оние кои во заблуда скршнаа!
:''Sirātal ladhīna an'amta 'alayhim ghayril maghdūbi 'alayhim walād dāālīn''
По рецитирањето се вели „Амин“.
2 Откровение
Исламската веронаука, меѓу другото, се занимава и со тоа каде овие зборови му биле објавени на Мухамед - на пример, дали додека тој бил во Мека или во Медина. Според Ибн Абас и други, сурата Ел-Фатиха е Меканска сура; според Ебу Хурејре и други, ова е Мединска сура. Првиот став е општоприфатен.
3 Статистика
Оваа сура содржи 7 стиха, 29 збора и 139 букви (или 25 и 120, ако не се брои првиот стих), иако Ибн Кесир вели: „Веронаучниците велат дека Ел-Фатиха се состои од 25 збора и дека содржи 113 букви.“ Потпаѓа под првиот хизб, и затоа првиот џуз, кои се делови од Куранот.
4 Преводи, толкувања и образложенија на сурата Ел-Фатиха
Многу учени ја нагласуваат важноста на оваа глава во нивните дела.
Сурата Ел-Фатиха се кажува 17 пати дневно, броејќи ги само фарзовите (задолжителни) намази (молитви), од секој активен муслиман во светот. Таа е сржта на Исламот.
Пресликување

Пресликувањето е еден од најосновните поими во математиката. Не постои дел од математиката во кој не се вклучени пресликувањата, не постои математичка теорија која на овој или оној начин не ги вклучува пресликувањата.
За да го дефинираме поимот пресликување ќе појдеме од други, поелементарни поими. Нека се дадени две непразни множества: <math>\ A</math> и <math>\ B</math>. Ако постои барем еден елемент <math>a \in A</math> на кој според некое правило му е придружен елемент <math>b \in B</math>, тогаш велиме дека постои придружување (кореспонденција) од множеството <math>\ A</math> во <math>\ B</math>. Ако на елементот <math>\ a \in A</math> му е придружен елементот <math>\ b \in B</math> бележиме:
:<math>a \longmapsto b</math>:<math>a \xrightarrow{f} b</math>
при што <math>\ a</math> се нарекува оригинал или аргумент, а <math>\ b</math> слика; множеството <math>\ A</math> се нарекува домен или дефиниционо множество на придружувањето, а множеството <math>\ B</math> - кодомен или множество слики.
Ако придружувањето го обележиме со <math>\ f</math>, а придружените елементи како подреден пар од видот: <math>\ a \xrightarrow{f} b \,\,\,\Leftrightarrow \,\,\, (a,b)</math>, тогаш за придружувањето може да се запише:
:<math>\ f \subseteq A \times B = \left \{ (x,y) | x \in A, \,\, y \in B \right \}</math> и
:<math>\ f(a) = b </math>
Меѓутоа при придружувањето на елементи од посочените множества не се наведени никакви услови кои придружувањето мора да ги задоволи; едноставно се формираат ''парови'' од елементи при кои едниот елемент му е придружен на другиот.
За едно придружување од множество <math>\ A</math> во множество <math>\ B</math> биде пресликување мора да го задоволува следново својство:
*<math>\forall \, x \in A, \,\, \exists !\, y \in B,</math> така што <math>\ x \longmapsto y</math>,
т.е. за секој <math>\ x \in A </math>, постои единствен (еднозначно определен) <math>\ y \in B </math> така што важи <math>\ x \longmapsto y</math>, т.е. <math>\ f(x) = y</math>. Ова значи дека едно придружување е пресликување ако и само ако ''секој'' елемент од доменот има ''единствена'' слика во кодоменот.
Ако аргументите на пресликувањето се броеви, него го нарекуваме ''бројно пресликување'' или функција.
1 Линеарни пресликувања
Нека <math>\ \mathbb{F}</math> е произволно поле и нека над него е формиран векторски простор <math>\ V(\mathbb{F})</math>. Пресликувањата за кои е исполнето:
*<math>\ f(\alpha x + \beta y) = \alpha f(x) + \beta f(y)</math>
или
*<math>\ \left ( f(\alpha x) = \alpha f(x) \right ) \land \left ( f(x+y) = f(x) +f(y) \right )</math>
за секои вектори <math>x, y \in V(\mathbb{F})</math> и секои скалари <math>\alpha, \beta \in \mathbb{F}</math> се нарекуваат линеарни пресликувања (првото својство се нарекува ''хомогеност'', додека второто ''адитивност''). Овие пресликувања се специфични во многу погледи, па затоа со нивните својства се занимава една цела математичка дисциплина наречена линеарна алгебра.
2 Поврзано
* Соодветствување (математика)
* Морфизам
* Проекција (математика)
* Топологија
Себороичен дерматит

Себороичен дерматит е кожно заболување, кое настанува како резултат на истовремено дејствување на надворешни и внатрешни фактори. Некои нарушувања на жлездите со внатрешна секреција може да доведат до нарушување на метаболизмот на мастите, кое се одразува на функцијата на масните жлезди. Овие жлезди почнуваат да произведуваат мрсен секрет (себум) во поголемо количество со променет биохемиски состав, што претставува хранлива подлога за развој на некои микроорганизми, кои редовно ги има на кожата (сапрофитни микроорганизми). Метаболитичките производи како резултат од исхраната на микроорганизмите со себумот, предизвикуваат надразнувачки реакции на кожата, а последица се воспалителните процеси на кожата.
Себороичниот дерматит се локализира во таканаречени себороични области на кожата - влакнестиот дел на главата, средниот дел на лицето (чело, веѓи, околу носот, брада), областа на градната коска, на грбот, околу гениталиите и анусот. Во овие регии кожата се зацрвенува, станува влажна и отечена, површината е мрсна и може да биде покриена со масни жолтеникави лушпи, кои предизвикуваат јадеж. Кај новороденчињата себороичниот дерматит се манифестира со бело- жолтеникави корички, красти и лушпи по влакнестиот дел на главата - млечна кора со црвенило во слабинските набори.
1 Лечење
Лекувањето е со локално аплицирање кортикостероидни кремови краток период, а влакнестиот дел се третира со 3-процентна салицилна киселина во масло или комбинирана салицилна киселина и резорцин во еднаков сооднос. Се препорачуваат препарати што содржат сулфур, селен (селсун) и др. По потреба се применуваат и некои локални антипаразитарни препарати во вид на таблети или масти (канестен, флагил и др.).
2 Воспаление околу устата
Воспаление на кожата околу устата се вбројува во посебна варијанта на розацеата. Кај поголем број од заболените се докажува присутност на контактна алергија на козметички препарати (кремови, лосиони), кармини, сапуни, пасти за заби и др. Голема важност за настанување на ова заболување имаат и некои микроорганизми (габички и паразити- демодексфоликулорум). Важна улога за оваа болест имаат и хроничните нарушувања на органите за варење (хроничен запек) како и употребата на контрацептивни средства. Заболувањето обично се јавува кај жените на возраст од 20 до 40 години. Кај овие болни кожата околу устата е лесно зацрвенета и нафрлана. Процесот е хроничен и често повторлив (со периоди на подобрувања и повторни влошувања) при употреба на кортикостероидни препарати.
2.0.1 Лечење на дерматитот околу устата
Локално се аплицираат индиферентни средства, од кои мошне успешни се меката цинкова паста (цинк оксид 10 отсто, рицинусово масло 30 грама и ланолин 60 грама). Се препишува и тетрациклини и антипаразитна терапија како и кај розацеата. Не треба да се користат кортикостероидни препарати, козметички средства и флуорирани пасти за заби. Кожата може да се чисти со растителни лосиони и мека вода (без калциум).
Мигел Руис

Дон Мигел Анхел Руис (|Miguel Ángel Ruiz) — мексикански автор, нагвал, шаман, и учител.
Роден 1952 година во Мексико, бил хирург и по некој тежок настан поврзан со смртта, решил да почне да ги бара одговорите на битните прашања во традиционалните учења на неговите предци, во мудроста на Толтеците. Сега е автор, шаман и учител.
Толтечката империја се појавила во централно Мексико во десеттиот век од нашава ера. Главниот град бил Тула, после нив Ацтеките го разрушиле за градежен материјал и направиле друг град. Затоа малку се знае за нивната култура, но легендите го сториле своето. Тие биле прва од екстремно милитаристичките култури во регионот кои ја искористиле својата моќ за да ги потчинат и завладеат соседите, а ги имале освоено териториите претходно владеени од Маите.
Дон Мигел Анхел Руис го објавил своето најзначајно дело ''Четирите Договори'' во 1997 година и продадени се околу 4 милиони примероци. Тоа се залага за лична слобода од договори и верувања кои сме ги направиле со себеси и со другите, а ни донеле ограниченост и несреќа во нашите животи. Тоа е за наоѓање на сопствениот интегритет, љубовта кон самиот себе, и бидување во мир со оваа реалност.
Четирите Договори се:
1. Биди беспрекорен во твоето зборување
Зборувај со интегритет. Кажувај го само тоа што го мислиш. Избегни зборување против самиот себе и оговарање на другите. Употреби ја моќта на зборот во насока на вистината и љубовта.
2. Не сфаќај ништо лично
Се што другите прават не е поради тебе. Она што другите го зборуваат и прават е проекција на нивната сопствена реалност, нивниот сопствен сон. Кога ќе бидеш имун на мислењата и дејствата на другите, нема да бидеш жртва на непотребно страдање.
3. Не прави претпоставки
Најди храброст да прашуваш прашања и да го изразуваш она што навистина го сакаш. Комуницирај со другите најјасно што можеш за да се избегнат недоразбирања, драматизирање и тага. Само со еден договор, може комплетно да го измениш својот живот.
4.Секогаш прави најдобро што можеш
Твојот максимум ќе се менува од миг во миг, ќе биде различен кога си здрав, од оној кога си болен. Под какви било околности, едноставно делувај најдобро што можеш, па ќе избегнеш самоосудување, малтретирање на себеси, и жалење (каење).
Дерматит

Дерматит или егзема — општ термин кој опфаќа повеќе кожни болести. Зборот дерматит потекнува од грчкиот јазик и значи воспаление на кожата. Овие заболувања се одликуваат со јадеж, црвенило и осип. Доколку состојбата е краткотрајна, можна е појава на мали меури, додека кај долготрајни случаи можно е задебелување на кожата. Зафатената површина на кожата може да варира од мала до цело тело.
Дерматит е алергиска реакција предизвикана од специфични алергени. На пример, кога кожата доаѓа во контакт со коприва тоа всушност обично предизвикува дерматит. Во главно, најкарактеристичните дерматити се:
* Себороичен дерматит
* Атопичен дерматит (Екзема) - општиот збор ''дерматит'' понекогаш се користи во именувањето на оваа болест.
Димитар Зафировски

Димитар (Митко) Зафировски ( во — во ) — македонски комунистички деец, припадник на работничкото движење, новинар, учесник во НОВ.
1 Животопис
По Балканските војни живее во Бугарија како емигрант. Во 1932 станува член на БКП, а подоцна и партиски функционер по национална линија при Централниот комитет на БКП.
Соработува со списанието „Роден крај“ на Гевгелиското братство во Софија и соработува во списанието „Македонски вести“, каде што објавува под псевдонимот Д. Г. Заров. Заедно со Антон Попов и Коста Веселинов го уредуваат весникот „Гоце“ во 1938 година.
До 1941 година бил прогонуван како лево ориентиран Македонец. За време на окупацијата повеќепати бил апсен, а во април 1943 година, во отсуство, бил осуден на смрт. Од 1941 година станува секретар на МК КПЈ за Гевгелија. Во 1942 година станува член на Пленумот на ПК КПЈ за Македонија, член на Агитпроп при Главниот штаб на НОВ и ПОМ и на ЦК КПМ. Учествува на Првото заседание на АСНОМ.
По ослободувањето тој бил првиот диркетор на ИНИ, во периодот од (1948-1949), додека во периодот 1951-1972 е директор на Народната библиотека во Скопје.
2 Наводи
Атопичен дерматит

Атопичен дерматит или Екзема е алергиско воспаление на кожата, кое често се нарекува и детско воспаление на кожата, при кое се јавува сув, црвен осип при што кожата се лупи и кој обично многу чеша. Понекогаш од осипот може да излегува течност или да се создаваат красти. Обично се јавува кај мали деца откако ќе наполнат 2-4 месеци. Воспалението кај повеќето деца се подобрува како што детето расте. Иако причината за оваа состојба не е позната, таа обично се среќава заедно со алергиските состојби на астма и на сенска треска. Постои поголема веројатност да се јави ваква состојба ако и други членови на семејството страдале од атопичен дерматит астма или сенска треска.
1 Каде по телото се јавува
Атопичниот дерматит често се појавува прво на образите, кои стануваат воспалени и суви. Кожата може да биде зацрвенета. Потоа може да се појави и на челото и на кожата под косата. Како што детето расте, обично се јавува и на телото, како и на рацете, во превојот на лактите и на нозете, во превојот на колената. Исто така може да се јави и околу зглобовите на рацете и нозете. Кај постарите деца поретко се јавува на лицето, но осипот може да се јави зад ушите и околу очите.
2 Што го предизвикува
Во повеќето случаи не е утврдено постоење на видлива алергија на некаква материја кое би го предизвикувало дерматитот. Поголем број фактори може да ја влошат состојбата, меѓу кои спаѓаат:
* Контакт со материи што надразнуваат или ја сушат кожата, како што се сапунот, прашоците за перење и шампоните
* Студено време, кога кожата е склона кон исушување
* Секундарни бактериски инфекции
* Стрес
3 Работи што треба да се избегнуваат
* Триење и чешање, зашто со тоа осипот станува уште полош и уште повеќе чеша
* Сапуни, прашоци за перење и парфимирани производи, зашто тие ја исушуваат кожата
* Претерано миење со вода, зашто и тоа исто така ја исушува кожата
* Долго останување во жешка вода за капење или под жежок туш, зашто тоа уште повеќе ќе ја надразни и исуши кожата
* Претерано високи или претерано ниски температури
* Пердувести јоргани, зашто тие ја загреваат личноста и предизвикуваат јадеж на воспалените делови од кожата
* Директен допир со волнени ќебиња, ќилими или алишта
4 Работи што треба да се направат
* Редовно да се нанесува средство за влажнење на кожата, како на пр., крем на основа на вода, особено по капењето
* По капењето кожата да се исуши со нежно тапкање, а не со триење
* Да се држи спалната соба свежа во текот на летото
* Да се носат лабави памучни алишта (или мешавина од памук и синтетика)
5 Лек
Општо земено, кремовите или мастите што содржат малку кортизон се користат кога воспалението е активно, а кога ќе се смири, се прекинува нивното користење. Се продолжува со употребата на средства за навлажнување на кожата, дури и кога состојбата ќе се смири. Ако дематитот се инфицира, можеби ќе биде неопходно да се користат антибиотици. Антихистаминските сирупи може да бидат корисни против јадежот, особено ако тој се случува ноќе и не може да се спие.
Се`уште не е јасно каква улога има исхраната во лекувањето на дерматит и што треба да се избегнува.
Васил Ивановски

Васил Атанасков Ивaновски (Ловраде, Костурско, 18 октомври 1906 - Софија, 1991) — македонски културно-национален и комунистички деец, публицист и историограф.
1 Животопис
Заедно со семејството Ивановски емигрира во Бугарија. Прогимназијалното училиште го завршува во Пловдив. Бил тутунски работник, синдикално и политички активен, а од 1923 г. член на БРП (комунисти) и претседател на Прогресивната македонска младинска организација. Учествува во Септемвриското востание.
Во 1926 г. емигрирал во СССР (Одеса и Тбилиси). Во септември 1927 г. бил испратен на студии на Комунистичкиот универзитет за националните малцинства на Западот во Москва, кои ги завршил во 1929 година.
Во Бугарија се враќа во 1933, кога станува член на ВМРО (об.). Соработува со весниците „Македонско знаме“, „Македонска револуција“, „Македонско единство“, „Обединист“, како и во списанието „Македонски вести“. Во „Македонско знаме“ ја објавува брошурата „Идеите и задачите на македонското движење во Бугарија“, како најава на студијата „Зошто ние Македонците сме одделна нација“, потпишан како Бистришки. На судскиот процес во Софија против членови на ВМРО (Об.) во 1936 година бил осуден во отсуство на 5 години затвор.
Во 1941 г. преминал во нелегалност. Во 1942 бил уапсен и осуден на 15 години затвор. Од 1943 г. казната ја издржувал во Идризово, Скопско. На 20 јуни 1944 година, заедно со Перо Ивановски, Димитрија Алексовски - Пекар и Никола Димитровски - Грчето, успева да избега од затворот „Идризово“ и се вклучува во НОВ на Македонија. Учествува на Првото заседание на АСНОМ. Работи во весникот „Илинденски пат“, а при основањето на весникот „Нова Македонија“ е избран за негов прв главен уредник. Бил и заменик-министер за социјални грижи.
Во 1944-1945 година се спротивставува на просрпската и антибугарска политика на Лазар Колишевски при создавањето на македонскиот литературен јазик и азбука.
На почетокот на ноември 1945 година се враќа во Бугарија и работи во Пиринска Македонија. Во 1948 г., како претседател на Македонското братство во Софија, заедно со Спиро Василев - Загоричанинот прави обиди да го издаде дневникот на македонскиот револуционер Васил Чакаларов, но не успева во тоа, бидејќи при апсењето во процесот против Трајчо Костов дневникот на Чакаларов е запленет од полицијата (патем, бил издаден 52 години подоцна, во Софија, Бугарија). Во 1949 година е уапсен во процесот против Трајчо Костов. Осуден е на 12 години строг затвор и губење на граѓанските права за 15 години. По седум години одлежани во затвор, во 1956 година бил рехабилитиран и ослободен. Умира во Софија во 1991 година.
Писта (мечувалство)

Во денешното мечувалство, писта е долгата и тенка вештачка патека по која се одвива овој спорт. Таа е долга околу 14 м и шрока 2 м; последните два метра по секој крај се посебно обележани за да го предупредат мечувалецот пред да се повлече наназад дека се ближи крајот на патеката. Повлекување вон краевите на пистата со двете нозе резултира со негативен бод. Доколку мечувалецот со една нога стапне вон страните на пистата, рундата сопира. Истото напраевно со две нозе е пенал - загуба на еден метар, а ако ова резултира со одење вон пистата, со доделува бод на противникот. По секоје стапнување (допир), мечувалците почнуваат повторно од средината на патеката, раздалечени 4 метри, или отприлика на позиции каде сечилата можат одвај да им се допрат при максимална испруженост. Многу писти на турнири се „вземјени“, така што ако мечот го допре подот, ударот не се регистрира.
1 Видови на писти
Постојат три вида на мечувалски писти:
*''Гумена проводлива писта'' - направена од проводлив материјал со гумена опачина. Тежи околу 25 кг.
*''Алуминиумска профилна писта'' - направена од алуминиумски профили заштрафени еден за друг. Тежи околу 300 кг.
*''Плетена метална писта'' - Направена од исплетен метал, без опачина. Тежи околу 70 кг.
Емират

Етимолошки емират или амират (арапски: إمارة, множ: إمارات) е квалитет, дигнитет, функција или територијална надлежност на еден емир (владетел, дувернер и сл.)
1 Како монархии
Воопштено, емират означува политичка територија владеана од династички арапски монарх наречен емир.
Вистинските емирати се ретки од следниве причини: највеќето емирати денес се исчезнати, се интегрирани во поголема современа држава или ја имаат сменето титулата на владетелот, на пр. во Малик („крал“ на арапски) или Султан.
Пример за ваквото уредување се Обединетите Арапски Емирати, федерална држава составена од неколку фердерални емирати, секоја под управа на наследен емир. Седумте емири сочинуваат изборен колегиум за Претседател и Премиер на федерацијата.
2 Како провинции
Покрај ова, зборот на арапски значи и Шеик) од кралското семејство, како кај губерноратите во Саудиска Арабија .
3 Список на независни емирати
*, емират од 1757
*, емират од 1878
*, обединети од 1971
4 Список на поранешни емирати
* Бухарски емират
* Исламски Емират Авганистан
* Исламски Емират Вазиристан
* Ез Зубајр
* Хивски емират
Александар Урдаревски

Александар Урдаревски, познат како ''Станко'' или ''Санде'', ( во — во ) — македонски партизан, борец за слобода на Македонија, македонски комунист и учесник во НОБ. Прогласен е посмртно за народен херој во 1951 година. Неговото родно село е именувано „Чучер-Сандево“ по него.
1 Животопис
По завршувањето на основното образование во Скопје, завршил средно
земјоделско училиште во Неготин и студирал на Земјоделскиот факултет во Белград. Во 1938 година станал член на СКОЈ, а во 1939 година на КПЈ.
2 Учество во НОБ
По капитулацијата на Југославија во Втората светска војна ги прекинува студиите и се враќа во Скопје. Се поврзал со организацијата на КПЈ во Скопје и работел на организирањето на народно-ослободителното движење во Скопско. Во август 1941 година заминува во Првиот скопски партизански одред. Во 1942 година се бори во Вториот скопски партизански одред, каде што е заменик-командант и командант. Во 1943 командува со Скопско-косовскиот партизански одред. Убиен е во битка со италијанско-албанските чети..
За народен херој бил прогласен на 20 декември 1951 година.
3 Поврзано
* Санде Урдаревски
* Никола Урдаревски
* Живко Урдаревски
* Стоилко Урдаревски
*Трипун Урдаревски
*Стојан Урдаревски
** Неделко Урдаревски
** Благоја Урдаревски
** Љубе Урдаревски
** Младен Урдаревски
** Перо Урдаревски
Село (средина)

Село или рурала е ретко населена животна средина вон влијанијата од урбаните градови. Во овие краишта има населени места (села), ненаселени места за стопански активности и дивина. Луѓето кои живеат на село обично се нарекуваат селани и работат на фарма или во други индустриски гранки.
Руралноста на едно место се мери по густината на населението (населеноста). Така, поретко населените места се сметаат за порурални.
На село луѓето се занимаваат со земјоделство и сточарство, но и шумарство, рударство, експлоатација на други природни ресурси, како и туризам (селски туризам).
Начинот на живот на село се раликува од градскиот, главно по ограниченоста на услужните дејности, особено јавните служби. Државните служби како полицијата, училиштата, противпожарните служби и библиотеките постојат, но се со ограничен опфат, или пак се недостапни за пооддалечените заедници. Јавните услуги како водовод, канализација, улично осветлување и комунална хигиена генерално постојат во поголемите места. Јавниот превоз е ограничен или го нема, и затоа луѓето обично имаат свои возила. Доколку ова е непрактично, тие пешачат, возат велосипеди или јаваат животни како коњи, магариња или камили, зависно од тоа каде живеат.
1 Поврзано
* Село (населба)
* Вонградска куќа (поседничка)
* Дигитален јаз
* Фолклор
* Селанство
2 Наводи
* Hart, John Fraiser. ''The Rural Landscape'', ISBN 0-8018-5717-1.
oc:Campagne
Извод од количник

Оваа статија подетално се занимава со поимот ''Извод од количник на функции''. Околу дефиницијата на поимот извод на функција, видете ја статијата Диференцијално сметање.
При диференцирање на количник на две функции важат построги критериуми околу постоењето на изводот, т.е. мора да бидат задоволени неколку суштински предуслови, пред сѐ функцијата која е во именителот да има вредност различна од нула во точката во која го пресметуваме изводот.
1 Како се бара извод од количник на две функции?
Формално, тврдењето е следново:
Нека <math>\ f</math> и <math>\ g</math> се реални функции определени на интервалот <math>\ P</math> и диференцијабилни во точка <math>\ x_0 \in P</math> и нека, дополнително, <math>\ g(x_0) \neq 0</math>. Тогаш и нивниот количник <math>\frac{f}{g}</math> е диференцијабилен во точката <math>\ x_0 \in P</math>, и при тоа важи:
:<math>\left( \frac{f}{g} \right ) ^\prime (x_0) = \frac{f^\prime (x_0)g(x_0) - f(x_0)g^\prime (x_0)}{ \left ( g(x_0) \right ) ^2 }</math>
Ако двете функции се диференцијабилни во секоја точка од интервалот и уште <math>\ g</math> е различна од нула во секоја точка, тогаш формално се бележи:
<math>\left( \frac{f}{g} \right ) ^\prime = \frac{f^\prime g - fg^\prime}{ g ^2 }</math>
2 Доказ
Нека <math>\ f</math> и <math>\ g</math> се диференцијабилни во точка <math>\ x_0 \in P</math> и <math>\ g(x_0) \neq 0</math>. Тогаш:
:<math>f^\prime (x_0) = \lim_{x \to x_0} \frac{f(x)-f(x_0)}{x-x_0}</math> и
:<math>g^\prime (x_0) = \lim_{x \to x_0} \frac{g(x)-g(x_0)}{x-x_0}</math>
Тогаш за изводот на количникот имаме:
:<math>\left( \frac{f}{g} \right ) ^\prime = \lim_{x \to x_0} \frac{\left( \frac{f}{g} \right ) (x) - \left( \frac{f}{g} \right ) (x_0)}{x-x_0} = \lim_{x \to x_0} \left [ \frac{1}{x-x_0} \cdot \left ( \frac{f(x)}{g(x)} - \frac{f(x_0)}{g(x_0)} \right ) \right ] =</math>:<math> = \lim_{x \to x_0} \left [ \frac{1}{x-x_0} \cdot \frac{f(x)g(x_0) - f(x_0)g(x)}{g(x)g(x_0)} \right ] = \lim_{x \to x_0} \frac{1}{g(x)g(x_0)} \cdot \lim_{x \to x_0} \frac{f(x)g(x_0) - f(x_0)g(x)}{x-x_0} =</math>:<math>= \frac{1}{(g(x_0))^2} \lim_{x \to x_0} \frac{f(x)g(x_0) - f(x_0)g(x) - g(x_0)f(x_0) + g(x_0)f(x_0)}{x-x_0} =</math>:<math>\frac{1}{(g(x_0))^2} \left [ g(x_0)\cdot \lim_{x \to x_0} \frac{f(x)-f(x_0)}{x-x_0} - f(x_0)\cdot \lim_{x \to x_0} \frac{g(x)-g(x_0)}{x-x_0} \right ] =</math>:<math>\frac{1}{(g(x_0))^2} \left ( g(x_0)\cdot f^\prime (x_0) - f(x_0)\cdot g^\prime (x_0) \right ) = \frac{f^\prime (x_0)g(x_0) - f(x_0)g^\prime (x_0)}{ \left ( g(x_0) \right ) ^2 }</math>
3 Поврзано
* Диференцијално сметање
* Извод од производ
* Интегрално сметање
* Математичка анализа
Британска фунта

Британската фунта стерлинг е државната валута на Обединетото кралство на Велика Британија и Северна Ирска. Фунтата исто така се користи како резервна валута по Американскиот Долар и Еврото. Симболот за означување на фуната е £ кој е заснован на римската единица за тежина, либра, L. Трибуквениот код (според меѓународниот стандард ISO 4217) за фунтата е ''GBP''. Една фунта сочинува 100 пенс.
На курсната список на 1 декември 2006, една фунта купувала 1.98 американски долари.
Постојат 4 видови на банкноти:
* £50
* £20
* £10
* £5
1 Дизајнери
Дизајнер на монетите од 2008 г. е Метју Дент, со неговиот составен аранжман во облик на кралскиот штит, а пак ликот на кралицата Елизабета II е дело на вајарот Ијан Ренк-Бродли.
Мурасаки Шикибу

Шикибу Мурасаки (родена во 973 г. во тогашниот главен град Кјото — почината во 1014 или 1025 г.) — поетеса, романописец и дама во придружба на царскиот двор за време на хејанскиот период. Таа е најпозната како авторка на првиот роман во светот - „Приказна за Генџи“ (јапонски: 源氏物語), напишан на јапонски јазик помеѓу 1000 и 1012 година. Мурасаки Шикибу е псевдоним, а нејзиното лично име е непознато, иако некои сметаат дека било Фуџивара но Каоруко (藤原香子), споменато во дворски дневник од 1007 година како името на дама во придружба на царскиот двор.
Литературата што ја пишувале хејанските дворски дами е призната како една од најраните, а делата се меѓу најдобрите литературни дела во јапонскиот канон. Жените од Хејанскиот период традиционално биле исклучени од учењето и пишувањето на кинески јазик, пишаниот јазик на владата, но Мурасаки, израсната во домаќинството на нејзиниот ерудитивен татко, покажала рана склоност кон кинеските класици.
Покрај „Приказна за Генџи“, познат бил и нејзиниот „Дневник на дамата Мурасаки“, а нејзината збирка поезија била изгубена. Во рок од една деценија од завршувањето на романот „Приказна за Генџи“, тој бил дистрибуиран низ провинциите; Во рок од еден век, тој бил препознат како класик на јапонската литература и станал предмет на научна критика. Делото го отсликува животот во Хејанскиот двор при неговиот врв. Почнувајќи од 13 век, нејзините дела биле илустрирани од многу јапонски уметници и познати мајстори на дрводелските укијо-е уметности.
Јат Ервејс

Јат Ервејс (''Jat Airways'', ИАТА код: JU, по почетните букви на ''Југославија'', ИЦАО код: ЈАТ) е авиокомпанија со седиште во Белград, Србија. Таа е национален авиопревозник на Србија и поранешен авиопревозник на Југославија (под името ''JAT Југословенски Аеротранспорт'', ''Yugoslav Airlines''). Се смета за шеснаеста најстара авиокомпанија во Европа. Air Serbia е создадена на 1 август 2013 како легален наследник на Jat Airways, и е во сопственост на владата на Србија (51%) и Etihad Airways (49%).
1 Флота
+ Maj 2010.
Тип, Укупно, БизнисКласа, ЕкономскаКласа, вкупно , Напомена
ATР 72-200, 5, 6, 56, 62, YU-ALN, YU-ALO, YU-ALP, YU-ALR, YU-ALS
Боинг 737-300, 10, 12, 114, 126, YU-AND, YU-ANF, YU-ANH, YU-ANI, YU-ANJ,YU-ANK, YU-ANL, YU-ANV, YU-ANW, YU-AON
Ербас А319, (8 нарачани)
Микеле Кваранта

Микеле Кваранта (|Michele Quaranta) (роден на 24 декември 1953 во Италија) е учител по аикидо, кој живее во Швајцарија.
1 Животопис
Континуирано вежба аикидо од 1974 г. Моментално е носител на 6. Дан во аикидото. Скоро 22 години бил асистент (уке) на Масатоми Икеда и го придружувал на сите семинари кои ги одржувал Икеда. Неговата спортска кариера ја започнал како професионален фудбалер на ФК Нордстерн (во првата Швајцарска фудбалска лига), а потоа работел и како професионален фудбалски тренер. Подоцна се вработил како банкарски службеник и на крај се насочува професионално кон аикидото. По повлекувањето на Икеда во 2001 г. од активниот аикидо живот, Микеле Кваранта родолжува самостојно да го проширува аикидото наследено од Икеда-сенсеј. Основал две школи со повеќе клубови. Првата била во градот Базел (Швајцарија) од 1983 година, додека поновата е во градот Нешател (Швајцарија). Има повеќе од 300 ученици во своите школи. Во меѓународната сцена посебно се истакнува како технички директор на повеќе држави кои ја ценат неговата способност, стручност и оддаденост на аикидото. Со правото да доделува мајсторски степени заклучно со 4. Дан во Словачката аикидо асоцијација, додека самиот беше носител на 5. Дан и титула Шидоин, претставува уникатен пример во светот со таква дозвола доверена од Аикикаи Хомбу Доџо. Освен аикидо подучува Аикикен, Аикиџо и Хоџо (HOJO) (древна дисциплина развиена во школата Кашима Шинден Џикишинаге Рју (Kashima Shinden Jikishinkage Ryu) која датира од 14 век и за која се користи посебен бокен (дрвен меч) . Оваа дисциплина подетално ја подучува на летните семинари.
2 Образование
Средно економско училиште.
3 Јазици
Зборува италијански, шпански, француски, германски, португалски и англиски.
4 Семинари
Редовно одржува семинари во следните земји: Швајцарија, Словачка, Чешка, Полска, Русија, Украина, Египет, Хрватска, Србија и Македонија, а на чести покани и во Велика Британија, Ирска, Холандија, Германија, Турција, Франција и Италија.
5 Хоби
Музика и фудбал.
Таратор

Таратор или таратур — освежителна салата или ладна супа, особено популарна во топлата пролет и жешкото лето.
1 Како се прави (рецепт)
1.1 Состојки (за четворица)
* една глава лук
* половина килограм кисело млеко
* две свежи краставици
* 100ml сончогледово или маслиново масло
* една мала лажица сол
1.2 Потребен специјален прибор
* дрвен сад за толчење
* дрвен толчник
1.3 Подготвување
Лукот се дели на чешниња и се лупи. Чешнињата се ставаат во дибекот сосе солта и се толчат сѐ додека не се добие еднолична смеса. Во дибекот се додава сето масло и со толчникот се меша сѐ додека маслото не се впие во истолчениот лук. Масата треба да добие конзистенција слична на мајонез. Киселото млеко се истура во длабок порцелански или стаклен сад и во него се додава истолчениот лук. Се меша за да се изедначи. Ако киселото млеко е прегусто, некои додаваат малку студена вода. Други пак претпочитаат тараторот да остане погуст.
Краставиците се мијат и се лупат. Потоа со остар нож се сечкаат на ситни парченца. Наместо нож може да се употреби ренде. Иситнетите краставици се додаваат во смесата. По можност, се зачинува со листови свеж копар (''Anethum graveolens'').
2 Сервирање
Готовиот таратор пред сервирањето се лади во фрижидер. Непосредно пред послужувањето може да се додадат коцки мраз.
3 Галерија
Извод од производ

Оваа статија подетално се занимава со поимот ''Извод од производ на функции''. Околу дефиницијата на поимот извод на функција, видете ја статијата Диференцијално сметање.
При диференцирање на производ не се раководиме според принципот по кој диференцираме збир или разлика. Правилото при диференцирање на збир или разлика е: извод од збир (разлика) е збир (разлика) на изводи, што не е случај со производот.
1 Како се бара извод од производ на две функции?
Тврдењето ќе го дадеме формално, во вид на теорема:
Нека <math>\ f</math> и <math>\ g</math> се реални функции од една променлива, определени на интервалот <math>\ P</math> и диференцијабилни во точка <math>\ x_0 \in P</math>. Тогаш и нивниот производ <math>\ f\cdot g</math> е диференцијабилен во точката <math>\ x_0 \in P</math> и при тоа важи:
:<math>\ (f\cdot g)^\prime(x_0) = f^\prime(x_0)\cdot g(x_0) + f(x_0)\cdot g^\prime(x_0)</math>
Дополнително ако посочените функции се диференцијабилни во секоја точка од интервалот <math>\ P</math>, тогаш и нивниот производ е диференцијабилен на целиот интервал и формално се бележи:
:<math>\ (f\cdot g)^\prime = f^\prime \cdot g + f\cdot g^\prime</math>
2 Доказ
Ќе дадеме и формален доказ. Нека се исполнети условите на теоремата, т.е. нека постојат изводите на функциите <math>\ f</math> и <math>\ g</math> во точката <math>\ x_0 \in P</math>. Тогаш, според дефиницијата на извод имаме:
:<math>f^\prime (x) = \lim_{x \to x_0} \frac{f(x) - f(x_0)}{x - x_0}</math>:<math>g^\prime (x) = \lim_{x \to x_0} \frac{g(x) - g(x_0)}{x - x_0}</math>
Бидејќи по дефиниција: <math>\ (f\cdot g)(x) = f(x)g(x)</math>, имаме:
:<math>(f\cdot g)^\prime (x) = \lim_{x \to x_0} \frac{(fg)(x) - (fg)(x_0)}{x - x_0} = \lim_{x \to x_0} \frac{f(x)g(x) - f(x_0)g(x_0)}{x - x_0} = </math>::<math>= \lim_{x \to x_0} \frac{f(x)g(x) - f(x_0)g(x_0) + g(x)f(x_0) - g(x)f(x_0)}{x - x_0} =</math>::<math>= \lim_{x \to x_0} \frac{g(x) \left ( f(x) - f(x_0) \right ) + f(x_0) \left ( g(x) - g(x_0) \right ) }{x - x_0} =</math>::<math>= \lim_{x \to x_0} \frac{f(x) - f(x_0)}{x-x_0} \cdot \lim_{x \to x_0} g(x) + f(x_0)\cdot \lim_{x \to x_0} \frac{g(x) - g(x_0)}{x-x_0} =</math>::<math>= f^\prime (x_0)\cdot g(x_0) + f(x_0)\cdot g^\prime (x_0) \,\,\,\blacksquare</math>
Со тоа доказот е завршен.
3 Случај со повеќе од две функции
Кога веќе го покажавме правилото за две функции, лесно ќе го прошириме на три, четири и повеќе.
Нека се зададени функции <math>f,\, g,\, h,\, k\,</math> и нека претпоставиме дека сите се диференцијабилни во некоја точка <math>\ x</math>. Тогаш имаме:
* Извод од производ на три функции во точка <math>\ x</math>:
:<math>\ (fgh)^\prime = [f(gh)]^\prime = f^\prime (gh) + f(gh)^\prime = f^\prime gh + f(g^\prime h + gh^\prime) = f^\prime gh + fg^\prime h + fgh^\prime \,\,\,\blacksquare</math>* Извод од производ на четири функции во точка <math>\ x</math>:
:<math>\ (fghk)^\prime = [f(ghk)]^\prime = f^\prime (ghk) + f (ghk)^\prime = f^\prime ghk + f(g^\prime hk + gh^\prime k + ghk^\prime) =</math>:<math>\ f^\prime ghk + fg^\prime hk + fgh^\prime k + fghk^\prime</math>
4 Поврзано
* Диференцијално сметање
* Извод од количник
* Интегрално сметање
Сицилија

Сицилија (италијански: ''Sicilia''; старогрчки: ''Σικελία''; малтешки ''Sqallija'') — автономен регион во Италија и најголемиот остров во Средоземното Море, со површина од 25.700 км<sup>2</sup> и 5 милиони жители.
1 Географија
Сицилија е одделена од регионот Калабрија со Месинскиот Проток на исток.
Вулканот Етна, сместен близу до Катанија, е висок 3.320 м , што го прави највисокиот вулкан во Европа. Тој исто така е и еден од најактивните вулкани во светот.
Липарските Острови на север се административен дел на Сицилија, како што се и Егадските Острови и островот Пантелерија на запад, островот Устика на северозапад и Пелагиските Острови на југозапад.
Сицилија е истакната житопроизведувачка територија. Портокалите, маслинките и виното се само дел од нејзините земјоделски производи. Рудниците од областите Ена и Калтанисета биле главни произведувачи на сулфур во 19 век, но престанале со работа во 1950-тите.
Гета (обувки)

Гета — вид на јапонска обувка која наликува на кломпa или сандала.
Возвишената дрвена платформа (јапонски:台 - даи) се задржува за ногата преку ремен направен од ткаеница (памук, коноп, винил или кожа). Двете парчиња дрво наречени заби (јапонски: 歯 - ха) ја поткрепуваат гетата од долу. Тие прават особен звук кој во јапонската ономатопеја е познат како ''Каранкорон''. За жал овој звук станува сè поредок по улиците во Јапонија во XXI век.
Гети се носат со традиционална јапонска облека т.е., кимоно или јуката. Поженствената гета е во форма на елипса а машкиот вид повеќе зазема форма на правоаголник. Во минатото трговците носеле гети со повисоки заби за избегнување на ѓубрето околу крајбрежните пристаништа.
Гети можат да бидат целосно направени од едно парче дрво, во кој случаи се избегнува изработката на забите.
Цаде (буква)

Цаде (исто така Цади, Саде или Сад) е осумнаесеттата буква во многу семитски писма, како феникискиот, арамејскиот, хебрејскиот и арапскиот ar. Нејзината најстара звучна вредност веројатно била , иако постојат разни изговори кај разните денешни семитски јазици и нивните дијалекти. Таа претставува соединеније на три протосемитски „емфатични согласки“ на хананејски јазици. Арапскиот, кој ги задржал фонемите како посебни, има воведено варијанти за изразување на трите. На арамејски, овие емфатични согласки се соединуваат во буквите ''ајин'' односно ''тет'', и така хебрејскиот збор ''ерец'' ארץ (земја, почва) е '''' ארעא на арамејски.
Феникиската буква била претворена во грчката буква сампи и сан на етрурски ''Ś''. Истата е и веројатен извор на инспирација за создавањето на буквата Ц во глаголицата, а потоа и во кирилицата.
Соодветната буква во угаритската азбука е .
1 Потекло
Потеклото на буквата цаде е нејасно. Можеби дошла од писмата од средното бронзено доба, заснована на пиктографот за тастение, можеби папирус, или пак јадица („цајад“ = лов на денешен хребрејски , или на арапски „сад“ = рибарење или лов).
2 Хебрејското цаде
2.1 Име
Буквата ги носи имињата цаде, цади, саде и др. Видете хебрејска азбука за список на разни транслитерации и изговори.
2.2 Изговор
На денешен хебрејски, буквата цаде претставува безвучен алвеоларен африкат. Ова важи и за јидиш. Историски, веројатно претставувала фарингијализирано ; јеменските евреи и ден денес ја изговараат така.
2.3 Варијации
Цаде, како и каф, мем, пе и нун, има финална форма која се користи на крајот на зборовите. Обликот му се менува од: צ на: ץ. Изговорот не се менува.
2.4 Значење
Во гематријата, цаде го означува бројот 90. Финалната форма на буквата претставува 900, но ретко се користи - наместо ова се користат тав, тав и коф (400+400+100).
По цаде може да се стави и ''Гереш'' ('צ), давајќи му МФА-звучност //. Ова најчесто го наоѓаме во хебрејскиот збор צ'יפּסים = ''деланки, чипс''. Стручњаците го користат ова обликување на буквата за недвосмислено претставување на арапската и протосемитската буква дад.
Како кратенка буквата го претставува зборот ''цафон''=север.
Цаде е една од седумте букви која добива посебна круна (наречена ''тагин'') кога е напишана во Сефер тора. Видете шин, ајин, тет, нун, зајин и гимел.
3 Поврзано
* Шин (буква)
* Ц (буква)
Неаполски Залив

Неаполски Залив (италијански: ''Golfo di Napoli'') — залив на југозападниот брег на Италија (покраина Неапол во регион отКампанија). Западно гледа кон Средоземното Море. На север се граничи со градовите Неапол и Поцуоли, на исток со планината Везув, а јужно со Сорентскиот Полуостров и неговиот главен град Соренто; Овој полуостров го двои Неаполскиот од Салернскиот Залив.
Во самиот залив се сместени островите Капри, Искја и Прочида. Оваа област е важно туристичко одредиште за Италија со римските рушевини во некогашните градови Помпеја и Херкуланеум (уништени во 79 год. со ерупцијата на вулканот на Везув).
Ландкројцер П. 1500 Чудовиште

Ландкројцер П. 1500 Чудовиште (''Landkreuzer P. 1500 Monster'') бил предпрототипен ултратежок тенк наменет како подвижна платформа за Крупов 800-милиметарски Шверер Густав артилериски топ. Иако неговиот развој започнал во декември 1942 по даденото одобрение од Адолф Хитлер, проектот наскоро бил откажан од страна на Алберт Шпер и останал само како нацрт. Доколку проектот бил остварен, овој тенк би бил многу поголем од Панцер VIII Маус (најголемиот произведен тенк), па дури и поголем од огромниот Ландкројцер П. 1000 Стаорец (кој исто така не бил реализиран).
1 Поврзано
* Ландкројцер П. 1000 Стаорец
* Супертежок тенк
Список на оклопни возила

Оваа список на оклопни возила е поделена на списоци по тип, земја и период. За целосна список на воени возила, видете: Список на воени возила.
1 Списоци
По период
* Список на оклопни возила од Првата светска војна
* Список на меѓувоени оклопни возила
* Список на воени возила од Втората светска војна по земја
* Список на оклопни возила од Втората светска војна
* Список на современи оклопни возила
По земја
* Список на оклопни возила по земја
* Список на советски тенкови
* Список на воени возила од серијата М (САД)
* Список на британски тенкови
* Список на воени возила од серијата FV, британски возила по 1945 г.
По тип
* Список на оклопни автомобили
* Список на оклопни возови
* Список на прототопни оклопни возила
* Список на артилерија, вклучувајќи самоодни топови
2 Поврзано
* Класификација на оклопните возила
* Тенк
* Тенковска класификација
* Историја на тенкот
* Список на оружје